2018 11 05 **REFERAT FRA ÅRSMØTE I HILLESTAD BYGDEKVINNELAG**

 i Bygdestua, Fjellhall 5.november 2018.

Anne Berit Finden ønsket 24 bygdekvinner velkommen til årsmøte, årets viktigste møte; fint at så mange kom. Hyggelig også å kunne ønske et nytt medlem velkommen, Tone Brekke hadde lyst til å begynne å veve og også bli med i laget vårt.

Før årsmøte gjennomgikk Anne Berit endringer i vedtektene fra NBK.

**Årsmøte:**

**1. Godkjenning av innkalling og saksliste**: Ingen bemerkninger. Godkjent.

**2. Valg av to til å underskrive protokollen**: Lena Nerdrum og Marianne Løchen ble valgt.

**3. Årsmelding**: Sekretær Åse Kristine Guthus leste årsberetningen. Tilbakemelding fra samarbeidsmøtet med Botne bygdekvinnelag på Biblioteket i Holmestrand 31.01.2018 ble etterlyst. Det ble redegjort for dette og spørsmål ble besvart av de fra styret som var der. Årsmeldingen ble godkjent.

**4. Regnskap/ Budsjett**: Regnskap og budsjett ble først utsatt noe, da kasserer ikke kunne komme fra starten, men ble delt ut og senere gjennomgått av Ingvild S Pedersen som kasserer og Tone Næss, revisor. Ingvild leste også revisjonsberetningen. Regnskapet er godkjent og funnet i orden.

**5. Kontingent**: Ingen forandring.

**6. Markedsregnskap.** Inngår nå i regnskapet, men noen av resultatene ble kommentert. Bra resultat av årets marked.

**7. Innkomne saker:** Ingen innkomne saker.

**8. Valg:** Leder takket valgkomiteen for arbeidet. Videre takket hun Solfrid Enerhaugen som nå går ut av styret. Hun fikk stor takk for det hun har gjort for laget, hun vil også fortsatt være med her.

23 medlemmer kunne stemme ved valget. Se resultat på eget ark.

**9. Markedet**. Her er noen av tankene og refleksjonene som kom fram i samtalen om årets marked og veien videre. Det var fint å samarbeide med Reidvintunet. - Kanskje vi skal samarbeide med flere, f eks spørre Vestlia Vel om å ta Låvekaféen? - Setter vi medlemmene i fokus eller er det økonomien som styrer, vi må ikke slite ut medlemmene heller. - Inntektene er vi avhengige av, 1 dags marked er da bedre enn dugnader og kontingenten går jo ikke til oss? - Selv om det er marked mange steder den helga vi har marked, er det likevel mange besøkende som kommer til oss. Det er gøy å være en del av et felleskap, se at utstillere og gjester være fornøyd. - Skal vi tenke nytt og annerledes? - Kan vi se på bemanningen, trenger vi 2 skift, trenger så mange å komme tidlig?

Vi kom fram til at vi vil ha marked også neste år og vil samarbeide med andre. Markedskomiteen skal se videre på disse spørsmålene og får også mandat til til å se på organisering og om vi skal samarbeide med flere.

Med det hevet leder årsmøtet og vi fikk oss kaffe og mye godt å spise, som vertinnene Lene Bråtejorde og May Synnøve N Engen hadde stelt i stand. Etter mye prat, spising og loddsalg, sang vi bursdagssang for Berit Tronrud som fylte 80 år dagen før. Hun fikk blomst på dagen og takket hjertelig for oppmerksomheten.

Etter trekning av mange, varierte gevinster, hadde vi en kort idemyldring, der styret fikk med seg mange gode ideer til videre arbeid med neste års plan.

Anne Berit Finden takket til slutt alle frammøtte, vertinner, de som bidro med gevister og ikke minst de som har påtatt seg verv for neste år.

 Åse Kristine Guthus

 sekretær